H ingherii i-au prins pe acei câini murdari la bot de sângele copilului, polițiștii au găsit vinovați paznicii din parc, că nu aveau atestat, firma a primit amendă pentru că …nu avea șapcă, presa a găsit-o vinovată pe femeia care a semnat pentru adopția fictivă a câinelui ucigaș, opinia publică s-a indignat și de data asta. Așa ceva nu se poate, moarte maidanezilor, câți oameni trebuie să mai moară ca să luăm măsuri, dacă ar fi fost copilul meu aș fi făcut și dres, e plin spațiul public de indignări sterile, ca de fiecare dată când se întâmplă ceva din categoria „nu se poate așa ceva” în România. Da, a mai murit un om din cauza câinilor, și tot ce putem face e să ne revărsăm ura care dospește în noi din diverse cauze, asupra unor acari păuni. Undeva, în niște birouri luxoase, adevărații vinovați tac și așteaptă să treacă cele trei zile aferente de indignare la români.

Vor veni alegerile și-i vom vota din nou. Tot pe ei, că sunt băieți buni. Unul e doctor, celălalt știe să planteze lalele. Pe primarul general Sorin Oprescu și pe primarul sectorului 2, Neculai Onțanu (s-a întâmplat să fie la el în sector, dar nu sunt mai nevinovați ceilalți primari). Să nu ne ferim să le spunem numele, pentru că ei sunt adevărații vinovați, conform oricărei legi morale sau juridice. Nu animalul, nu paznicul, nu gardul, nu râul, nu ramul. Primarul, în orice localitate, este responsabil pentru „prevenirea și combaterea pericolelor provocate de animale” – articolul 68 litera n din Legea 215/2001, a administrației publice locale – asta este una din atribuțiile primarului ce nu poate fi delegată viceprimarului sau altcuiva.

Doctorul Sorin Oprescu a fost reales primar general, deși în timpul primului său mandat au murit șase copii în Maternitatea Giulești, spital care se afla și atunci ca și acum în administrarea primăriei conduse de doctorul Oprescu. Singura condamnată în acel caz a fost asistenta de serviciu. Nu directorul maternității, marele doctor Bogdan Marinescu, nu primarul general, marele doctor Sorin Oprescu, deși ei doi ar fi fost cei mai în măsură să răspundă penal pentru tragedie. Toată lumea știe că asistenta a fost un țap ispășitor, praf în ochii părinților care și-au pierdut copiii, totuși nimeni din sistemul sanitar nu a făcut front comun cu ea. Iar condamnarea asistentei nu a schimbat cu nimic sistemul, în continuare spitalele funcționează în regim de avarie, fără materiale, medicamente și cu personal insuficient. Asistentele sunt obligate să semneze angajamente că vor respecta regulamente interioare și proceduri pe care știe foarte bine toată lumea, de la femeia de serviciu la ministru, că nu le vor respecta niciodată, pentru că nu au cu ce. Dar semnează pentru că altfel își pierd locul de muncă. Și pentru că au senzația că sunt prea mici ca să se poată revolta sau ca să conteze revolta lor. Adevărații vinovați, oameni care nu sunt nici mici, nici insignifianți, nu pățesc nimic, dimpotrivă, sunt realeși.

Doctorul Sorin Oprescu este unul dintre ei. Primarul care se poate lăuda că în două mandate a omorât șapte copii, șase în maternitate și al șaptelea în parc. Iar al doilea mandat încă nu s-a încheiat, mai are timp să-și omoare alegătorii, pentru că, nu-i așa, nu el e de vină, ci toți ceilalți care nu au rezolvat situația până acum. Băsescu care a omorât la câini până când i-au luat atribuțiile cei din PSD, că au văzut că e rost de bani din asta. Videanu că a cheltuit și el, anual, câte un milion de euro pentru maidanezi, fără să le scadă numărul, parlamentarii că au votat o lege care nu rezolvă problema decât pe jumătate. Oprescu pentru că a continuat afacerea dând-o pe mâna prietenilor fiului său.

Când a murit japonezul singurul „judecat” și achitat a fost maidanezul Bosquito. La a doua victimă nici atât nu s-a mai făcut, pentru că era o femeie fără adăpost. De fiecare dată opinia publică s-a indignat, apoi s-a așternut uitarea peste tot. Așa se va întâmpla și acum, dacă părintele care și-a pierdut copilul nu merge mai departe. Ar avea tot dreptul și șansele să câștige un proces penal împotriva primarilor Oprescu și Onțanu, pentru abuz în serviciu. Dacă aș fi o firmă de avocați aș lua pro bono acest caz și l-aș face, la nevoie, un caz pilot împotriva României la CEDO, dacă instanțele din România nu ar fi capabile să-i vadă importanța. Da, știm, e o situație care trenează de 20 de ani, da, știm, e o culpă colectivă, dar la un moment dat trebuie să plătească cel care e în funcție. Atunci va fi momentul zero de la care toți ceilalți vor începe să-și facă treaba. Până atunci nu vom face decât să lătrăm toți, precum câinii la roata mașinii. Și ne merităm stăpânii pe care-i alegem sau pe care alegem să nu-i sancționăm niciodată, pentru că așa e la noi, la români, mortul e de vină că n-a avut zile.

***

Și nu, nu sunt pentru omorârea maidanezilor fără discernământ, după cum nu cred nici în valabilitatea îndemnului președintelui, atât de piaristic făcut pe pagina lui de Facebook (de unde am luat poza) – „Dacă iubești câinii ia-i acasă” – pentru că nu toți locuim în vile ca să ne permitem să adoptăm câini. Majoritatea locuim în câțiva mp la bloc, cum ne-a lăsat Ceaușescu. Am scris-o de atâtea ori încât m-am plictisit de chestiunea asta. Situația nu se rezolvă prin otrăvirea, împușcarea sau gazarea animalelor, cel puțin nu până când nu închizi sursa lor. Degeaba te chinui să strângi apa din sufragerie, cu o cârpă, dacă nu închizi robinetul din baie. Nu vei face decât să cheltui bani an de an ca să schimbi parchetul, în loc să repari robinetul. Asta e situația Bucureștiului, în care de 20 de ani sunt aduși și aruncați câini de aiurea, câinii de rasă cu stăpâni se coțăie cu cățele de stradă și fac metiși sau chiar stăpânii care se plictisesc de câinii lor îi aruncă în stradă, pentru că acolo e no man-s land. În condițiile astea normal că ăștia cu prinderea și sterilizarea nu reușesc să țină pasul cu producția celor noi. Soluția e asta despre care am mai scris, dar trebuie implementată la nivel național, concertat. Până atunci hai să belim un primar, să vedeți cum încep și ceilalți să ia măsuri.